PS คาดกำไรไตรมาส 2/58 แข็งแกร่งปรับคำแนะนำเป็นซื้อจากเดิมแนะถือ
PS คาดการณ์กำไรไตรมาส 2/58 เติบโตก้าวกระโดด 130% เทียบไตรมาสก่อนหน้าและ 10% เทียบช่วงเดียวกันของปีก่อนเป็น 2.05 พันล้านบาท สืบเนื่องจากการโอนคอนโดมิเนียมในระดับสูง ปรับเพิ่มคำแนะนำเป็น ซื้อ ราคาหุ้นปรับลงมาจนอยู่ในระดับน่าสนใจ P/E ปี 58 เป็น 8.4 เท่า และจะลดลงเป็น 7.2 เท่าในงวดปี 59 ประเมินราคาพื้นฐานไว้ที่ 27.00 บาท
27 ก.ค. 2558

บล.ดีบีเอสฯ ระบุในบทวิเคราะห์วันนี้ (27 ก.ค.) ว่า บริษัท พฤกษา เรียลเอสเตท จำกัด (มหาชน) หรือ PS คาดการณ์กำไรไตรมาส 2/58 เติบโตก้าวกระโดด 130% เทียบไตรมาสก่อนหน้าและ 10% เทียบช่วงเดียวกันของปีก่อนเป็น 2.05 พันล้านบาท สืบเนื่องจากการโอนคอนโดมิเนียมในระดับสูง อัตรากำไรขั้นต้นลดลงเล็กน้อยเป็น 33.8% เนื่องจากต้นทุนที่ดินเพิ่มขึ้น
ด้านแนวโน้มกำไร ไตรมาส 3/58 และ ไตรมาส 4/58 จะยิ่งแข็งแกร่ง เพราะจะมีคอนโดก่อสร้างแล้วเสร็จและพร้อมโอนมากยิ่งขึ้น สำหรับยอดขาย (Presales) เฉพาะไตรมาส 2/58 เป็น 11.2 พันล้านบาท เพิ่ม 15% เทียบช่วงเดียวกันของปีก่อนซึ่งมาจากการเติบโตจากแนวราบ +15% และคอนโด +11% ส่วนยอดขาย (Presales) รอบ 1H58 เพิ่ม 34% เทียบช่วงเดียวกันของปีก่อนเป็น 23.9 พันล้านบาท คิดเป็นสัดส่วน 51% เทียบกับเป้าหมายทั้งปี
แนวโน้มเป็นบวกจะมีการเปิดขายโครงการใหม่ในเชิงรุกมากขึ้น คาดว่าจะช่วยเพิ่มยอดขายครึ่งหลังปี 58 ได้เป็นอย่างดี นั่นคือ จาก ครึ่งแรกปี 58 ที่เปิดขาย 27 โครงการใหม่ มูลค่าขาย 25.3 พันล้านบาท แต่ในครึ่งหลังปี 58  จะเปิดขายถึง 43-48 โครงการ มูลค่าขาย 29.7-35.7 ล้านบาท แบ่งเป็นแนวราบ 35-38 โครงการและคอนโด 8-10 โครงการ
ปรับเพิ่มคำแนะนำเป็น ซื้อ ราคาหุ้นปรับลงมาจนอยู่ในระดับน่าสนใจ P/E ปี 58 เป็น 8.4 เท่า และจะลดลงเป็น 7.2 เท่าในงวดปี 59 ประเมินราคาพื้นฐานไว้ที่ 27.00 บาท ซึ่งประเมินด้วย P/E ปี 58 ที่ 9 เท่า ผนวกกับคาดการณ์อัตราผลตอบแทนปันผลปีนี้ที่ 3.6% เราชอบ PS ในเรื่อง ทีมผู้บริหารมีความสามารถสูง การกระจายความเสี่ยงจากผลิตภัณฑ์ที่อยู่อาศัยที่มีความหลากหลาย และการดำรงฐานะเป็นผู้นำในอุตสาหกรรมที่อยู่อาศัย